《赠陈公衮》
宋代·黄师道

玉皇诏我自旴城，下车期年微政声。
唯得奇童颖川子，年始七岁业老成。
手挥椽笔书大字，口诵五经富强记。
君非祖德积馀庆，来裔安能具神智。
一见降羡增嗟呼，寄言昭武元正夫。
长歌大轴贻褒赞，比拟刘晏李泌徒。
近来诗思复清峻，辞赡格老实奇俊。
居赏亲试一一精，奏达帝聪彰圣运。
英庙激赏人中禅，俞旨颁降政事堂。
临轩未暇召人对，龙驾俄闻升上苍。
举世才命各有待，俊气尚幼佳名在。

作者简介：道，衡阳（今属湖南）人。仁宗景祐元年（一○三四）进士（《永乐大典》卷八六四七）。英宗治平中为旴江太守（《永乐大典》卷三一四一引《旴江前志》）。